**SPLOŠNO POJASNILO O ZAKONSKI UREDITVI PRAVICE DO POVRAČILA NADOMESTILA PLAČE (ZIUZEOP)**

**1. Splošno o veljavnosti pravil:**

V skladu s prehodno določbo 107. člena Zakona o interventnih ukrepih za zajezitev epidemije covid-19 in omilitev njenih posledic za državljane in gospodarstvo (Uradni list RS, št. 49/20; v nadaljevanju: ZIUZEOP) se določbe Zakona o interventnih ukrepih na področju plač in prispevkov (ZIUPPP), ki se nanašajo na pravico do delnega povračila izplačanih nadomestil plače delavcem na začasnem čakanju na delo, ne uporabljajo za čas trajanja začasnih ukrepov iz tega zakona.

Zavod RS za zaposlovanje bo v obdobju trajanja začasnih ukrepov iz tega zakona vse vloge za uveljavljanje delnega povračila plač delavcem na začasnem čakanju na delo obravnaval v skladu z določbami ZIUZEOP (tudi vloge, vložene v obdobju od vključno 28. marca 2020 do uveljavitve ZIUZEOP).

**2. Vsebina in trajanje ukrepov:**

Zakon delodajalcem omogoča:

* **Povračilo izplačanih nadomestil plače delavcev, ki jim delodajalci začasno ne morejo zagotavljati dela in jih napotijo na začasno čakanje na delo** (delodajalec mora izpolnjevati pogoje iz 22. člena tega zakona in delavce napotiti na začasno čakanje na delo; v pisnem napotilu se določi čas začasnega čakanja na delo, možnosti in način poziva delavcu, da se predčasno vrne na delo, ter višino nadomestila plače);
* **Povračilo izplačanih nadomestil plače delavcev, ki dela ne morejo opravljati zaradi višje sile, delodajalci pa jim ne morejo zagotoviti opravljanja dela na domu (**delodajalec mora izpolnjevati pogoje iz 22. člena tega zakona in podati izjavo, da delavci dela ne opravljajo zaradi višje sile, ki je posledica obveznosti varstva otrok zaradi zaprtja vrtcev in šol in drugih objektivnih razlogov ali nemožnosti prihoda na delo zaradi ustavitve javnega prevoza ali zaprtja mej s sosednjimi državami in zaradi tega prejemajo nadomestilo plače).

**Trajanje povračila nadomestila plače:** od 13. 3. do 31. 5. 2020 (pravico je mogoče torej pridobiti tudi za nazaj)

**3. Upravičenec (22. člen ZIUZEOP):**

je vsak delodajalec v Republiki Sloveniji, ki mu bodo po lastni oceni prihodki v prvem polletju 2020 upadli za več kot 20 % glede na isto obdobje leta 2019 in v drugem polletju 2020 ne bo dosegel več kot 50 % rast prihodkov glede na isto obdobje leta 2019 (v primeru neizpolnjevanja tega pogoja ob predložitvi letnih poročil za leto 2020 bo moral delodajalec naknadno vrniti celotno pomoč).

V primeru, ko delodajalec ni posloval v celotnem letu 2019, bo do pomoči upravičen tisti delodajalec, ki je utrpel:

* vsaj 25 % zmanjšanje prihodkov v mesecu marcu 2020 v primerjavi s prihodki v mesecu februarju 2020 ali
* vsaj 50 % zmanjšanje prihodkov v mesecu aprilu ali maju 2020 v primerjavi s prihodki v mesecu februarju 2020.

Upravičenec ni:

* neposredni ali posredni uporabnik proračuna Republike Slovenije oziroma proračuna občine, katerega delež prihodkov iz javnih virov je bil v letu 2019 višji od 70 %[[1]](#footnote-1),
* delodajalec, ki opravlja finančno ali zavarovalniško dejavnost, ki spada v skupino K po standardni klasifikaciji dejavnosti,

Pravice do povračila izplačanih nadomestil plače ne more uveljavljati delodajalec:

* ki ne izpolnjuje obveznih dajatev in drugih denarnih nedavčnih obveznosti v skladu z zakonom, ki ureja finančno upravo, ki jih pobira davčni organ, če ima neplačane zapadle obveznosti na dan vložitve vloge. Šteje se, da delodajalec ne izpolnjuje obveznosti iz te alineje tudi, če na dan oddaje vloge ni imel predloženih vseh obračunov davčnih odtegljajev za dohodke iz delovnega razmerja za obdobje zadnjih petih let do dne oddaje vloge;
* če je nad njim uveden postopek stečaja.

**4. Višina nadomestila plače delavcev:**

Delavec ima v času začasnega čakanja na delo in v času, ko zaradi višje sile ne opravlja dela, pravico do nadomestila plače v višini, kot je določena z zakonom, ki ureja delovna razmerja, za primer začasne nezmožnosti zagotavljanja dela iz poslovnega razloga (t.j. v višini 80 % povprečne mesečne plače v zadnjih treh mesecih). Nadomestilo plače ne sme biti nižje od minimalne plače v RS.

**5. Višina povračila nadomestila plače delodajalcem:**

Izplačano nadomestilo plače iz 26. člena tega zakona se s strani Republike Slovenije povrne v višini izplačanega nadomestila, ki ne presega višine povprečne plače za leto 2019 v Republiki Sloveniji, preračunane na mesec, zmanjšanega za prispevke zavarovanca.

Delodajalci so oproščeni tudi plačila prispevkov za vsa socialna zavarovanja od nadomestila plače od 13. marca do 31. maja 2020, vendar največ od nadomestila plače do višine povprečne plače za leto 2019 v Republiki Sloveniji, preračunane na mesec. Prispevke za vsa socialna zavarovanja, ki so bili oproščeni po prejšnjem stavku, v celoti plačuje Republike Slovenija.

**6. Pravice in obveznosti delavcev v primeru začasnega čakanja na delo:**

* delavec, ki je napoten na začasno čakanje na delo in delodajalec zanj prejema povračilo izplačanega nadomestila plače, ohrani vse pravice in obveznosti iz delovnega razmerja, razen tistih, ki so drugače urejene s tem zakonom,
* delavec ima v času začasnega čakanja na delo obveznost, da se na zahtevo delodajalca vrne na delo do sedem zaporednih dni v tekočem mesecu (delodajalec mora o tem predhodno obvestiti Zavod RS za zaposlovanje)
* v primeru skrajšanja delavčevega polnega delovnega časa se za določitev osnove za nadomestilo plače za čas začasnega čakanja na delo upošteva plača ali osnova za nadomestilo plače iz zadnjih treh mesecev pred določitvijo krajšega polnega delovnega časa
* za čas izrabe letnega dopusta ima delavec pravico do nadomestila plače v skladu z zakonom, ki ureja delovna razmerja.

**7. Delavci s pravicami iz socialnih zavarovanj:**

* če je delavec ob napotitvi na začasno čakanje na delo upravičen do odsotnosti z dela ali med trajanjem začasnega čakanja na delo ali višje sile pridobi pravico do odsotnosti z dela na podlagi predpisov o zdravstvenem zavarovanju ali starševskem varstvu ter do ustreznega nadomestila plače ali plačila prispevkov, se nadomestilo plače iz prejšnjega člena v tem času ne izplačuje;

* če je delavec ob napotitvi na začasno čakanje na delo ali med trajanjem začasnega čakanja na delo ali višje sile uveljavil oziroma je upravičen do dela s krajšim delovnim časom in prejema delno nadomestilo na podlagi predpisov o pokojninskem in invalidskem zavarovanju ali je upravičen do dela s krajšim delovnim časom na podlagi predpisov o zdravstvenem zavarovanju ali starševskem varstvu, se nadomestilo plače iz prejšnjega člena v tem času izplačuje v sorazmernem delu, delavec pa zadrži pravico do prejemkov oziroma plačila prispevkov iz socialnih zavarovanj po navedenih predpisih, kot da bi delal.

**8. Postopek in način uveljavljanja povračila nadomestila plače:**

Delodajalec uveljavi pravico do povračila izplačanih nadomestil plače po tem zakonu z vlogo, ki jo vloži v elektronski obliki pri Zavodu Republike Slovenije za zaposlovanje v osmih dneh od:

* napotitve delavca na začasno čakanje na delo, vendar najpozneje do 31. maja 2020; vlogi priloži izjavo (za katere pravilnost kazensko in materialno odgovarja), da delavcem začasno ne more zagotavljati dela zaradi posledic epidemije, zaradi česar jih napoti na začasno čakanje na delo ter dokazila o napotitvi delavcev na začasno čakanje na delo zaradi začasne nezmožnosti zagotavljanja dela iz poslovnega razloga oziroma
* od pričetka razlogov, ki predstavljajo višjo silo, zaradi katere delavec ne more opravljati dela pri delodajalcu, vendar najpozneje do 31. maja 2020; vlogi priloži izjavo (za katere pravilnost kazensko in materialno odgovarja), da da delavci dela ne opravljajo zaradi višje sile, ki je posledica obveznosti varstva otrok zaradi zaprtja vrtcev in šol in drugih objektivnih razlogov ali nemožnosti prihoda na delo zaradi ustavitve javnega prevoza ali zaprtja mej s sosednjimi državami in zaradi tega prejemajo nadomestilo plače ter dokazila delavcev o upravičeni odsotnosti.[[2]](#footnote-2)

Ne glede na navedeno lahko pravico do povračila nadomestila plače uveljavi delodajalec, ki je napotil delavce na začasno čakanje na delo oziroma pri katerem delavec zaradi višje sile ni mogel opravljati dela že pred uveljavitvijo tega zakona, za obdobje od 13. marca 2020, če vloži vlogo iz prvega odstavka tega člena v osmih dneh od uveljavitve tega zakona in izpolnjuje vse pogoje za uveljavitev pravice.

 **9. Odločitev o vlogi in izplačevanje:**

* o vlogi odloči Zavod Republike Slovenije za zaposlovanje, in sicer v roku 8 dni s sklepom;
* povračilo nadomestila plače, razen za delavce, za katere plačilo nadomestila plače ne bremeni delodajalca, se delodajalcu izplačuje mesečno, v sorazmernem deležu ali v celoti, in sicer 10. dan meseca, ki sledi mesecu izplačila nadomestila plače po tem zakonu:
* delodajalcu pripada povračilo nadomestila plače za dejansko mesečno oziroma tedensko obveznost, za prazničen in drug dela prost dan, določen z zakonom, če bi delavec na ta dan dejansko delal.

 **10. Obveznosti delodajalca:**

* delodajalec mora v obdobju prejemanja povračila izplačanih nadomestil plače delavcem izplačevati neto nadomestila plače, delavcem pa ne sme odrejati nadurnega dela, če to delo lahko opravi z delavci na začasnem čakanju na delo;
* če delodajalec delavca pozove, da se vrne na delo, o tem predhodno obvesti Zavod Republike Slovenije za zaposlovanje; če delavcu preneha odsotnost iz razlogov višje sile, o tem obvesti Zavod Republike Slovenije za zaposlovanje z dnem prenehanja odsotnosti;

**11. Sankcije in globe:**

**11.1 Sankcije:**

* če delodajalec ne spoštuje obveznosti iz prvih dveh alinej prejšnje točke, mora vrniti prejeta sredstva vrniti v trikratni višini;
* delodajalec mora v primeru, če je od uveljavitve tega zakona prišlo do delitve dobička, izplačil dela plač za poslovno uspešnost oziroma nagrad poslovodstvu v letu 2020, vrniti celotna prejeta sredstva, skupaj z zakonsko določenimi zamudnimi obrestmi (99. člen ZIUZEOP);
* delodajalec, ki prejema ali je prejemal sredstva v skladu s tem zakonom, mora vrniti celotna prejeta sredstva, če začne postopke likvidacije po zakonu, ki ureja gospodarske družbe, v obdobju: - prejemanja sredstev in - po prenehanju prejemanja sredstev, ki je enako obdobju prejemanja sredstev.

**11.2 Globe:**

Z globo od 3.000 do 20.000 eurov se kaznuje delodajalec, ki:

* izplača nadomestila plače v nasprotju s tem zakonom (prvi odstavek 31. člena),
* v času prejemanja delnega povračila nadomestil plače delavcem odredi nadurno delo ali ne obvesti Zavoda Republike Slovenije za zaposlovanje v primeru, da delavca pozove, da se vrne na delo, ali ne obvesti Zavoda z dnem prenehanja odsotnosti, če delavcu preneha odsotnost iz razlogov višje sile (drugi in tretji odstavek 31. člena),
* ne omogoči administrativnega in finančnega nadzora (prvi odstavek 30. člena),
* ne obvesti Finančne uprave Republike Slovenije o naknadni ugotovitvi o neizpolnjevanju pogojev za upravičenja po tem zakonu (drugi odstavek 99. člena).

Z globo od 1.500 do 8.000 eurov se kaznuje delodajalec, ki zaposluje deset ali manj delavcev, če stori prekršek iz prejšnjega odstavka.

Z globo od 450 do 2.000 eurov se kaznuje odgovorna oseba delodajalca, če stori prekršek iz prvega odstavka tega člena.

Z globo od 450 do 1.200 eurov se kaznuje delodajalec posameznik, če stori prekršek iz prvega odstavka tega člena.

1. *Delodajalec, ki je neposredni ali posredni uporabnik proračuna Republike Slovenije oziroma proračuna občine, katerega delež prihodkov iz javnih virov je bil v letu 2019 nižji od 70 %, lahko uveljavlja povračilo nadomestila plače le v višini deleža, ki je enak deležu njegovih prihodkov iz nejavnih virov.* [↑](#footnote-ref-1)
2. Delodajalec, katerega zaposlitve so neposredno ali posredno sofinancirane iz proračuna Republike Slovenije preko posebnih programov in lahko uveljavlja povračilo nadomestila plače le v višini razlike med polnim sofinanciranjem in siceršnjo subvencijo, v vlogi navede delež financiranja iz proračuna Republike Slovenije v letu 2019.

 [↑](#footnote-ref-2)